ORDE do 19 de febreiro de 2008 pola que se establecen as características técnicas que deben cumprir as publicacións que conteñan resultados estatísticos da Comunidade Autónoma de Galicia.
CONSELLERÍA DE ECONOMÍA E FACENDA — III. OUTRAS DISPOSICIÓNS — 12/03/2008

O artigo 29 da Lei 9/1988, do 19 de xullo, de estatística de Galicia, modificado pola Lei 16/2006, do 27 de decembro, do Plan galego de estatística 2007-2011, a través da súa disposición derradeira primeira, sinala no seu parágrafo 2 que as estatísticas comprendidas no Plan galego de estatística serán obxecto de difusión pública.
Ata agora a Orde do 14 de outubro de 2004 (DOG nº 208, do 26 de outubro) establecía as características técnicas que debían cumprir as publicacións que contiñan resultados estatísticos da Comunidade Autónoma de Galicia, recollendo a regulación establecida polo Decreto 418/2003, do 20 de novembro, que aprobaba o programa estatístico anual para 2004 e distinguindo entre actividades estatísticas homologadas e non-homologadas, clasificación xa superada pola nova normativa legal.
A Lei 16/2006 recolle unha nova clasificación, xa que no seu artigo 11 distingue entre operacións estatísticas incluídas nos programas anuais e que están dirixidas a acadar as metas de información e outras actividades estatísticas vinculadas aos obxectivos do plan.
As operacións estatísticas para ter a consideración de estatísticas oficiais deberán estar incluídas nun programa estatístico anual e contar cun proxecto técnico informado favorablemente polo Instituto Galego de Estatística.
Debido a esta circunstancia resulta necesario establecer os anagramas que permitan identificar as publicacións derivadas da execución dos programas estatísticos anuais, distinguindo entre os conceptos de operacións estatísticas oficiais e outras operacións ou actividades estatísticas que, aínda que vinculadas aos obxectivos do plan, non posúan proxecto técnico con informe favorable do Instituto Galego de Estatística.
En consecuencia, de acordo co artigo 29.2º da Lei 9/1988, do 19 de xullo, de estatística de Galicia, modificado pola Lei 16/2006, do 27 de decembro, do Plan galego de estatística 2007-2011, e en uso da facultade que me confire o artigo 38 da Lei 1/1983, do 22 de febreiro, de normas reguladoras da Xunta e da súa Presidencia, reformada pola Lei 11/1988, do 20 de outubro,
DISPOÑO:
Artigo único.
Nas publicacións ou epígrafes específicas que inclúan resultados das operacións e actividades estatísticas dos programas anuais deberá figurar na portada un anagrama segundo os modelos que constan no anexo desta orde.
No anagrama constará o texto Plan galego de estatística, o ano do programa estatístico e os códigos das operacións ou actividades estatísticas.
No suposto de tratarse dunha operación estatística con proxecto técnico con informe favorable incorporarase o símbolo corporativo do IGE.
O anagrama de referencia inserirase na parte superior da portada de acordo coas medidas e demais características que figuran no anexo desta orde.
As follas soltas, folletos, carteis e, en xeral, todas as publicacións con menos de cincuenta páxinas poderán prescindir da cor que se detalla no anexo desta orde e utilizar o anagrama en negro.
Disposición adicional
Se a difusión dunha operación estatística ou doutra actividade incluída nos programas anuais se realizase nunha páxina web, esta podería incluír o anagrama correspondente cos mesmos requisitos que os das publicacións con soporte papel.
Disposición transitoria
Aquelas operacións elaboradas polo IGE e as elaboradas polas consellerías que estean homologadas e deriven de programas anteriores levarán os símbolos recollidos nesta orde ata que transcorra o período máximo de dous anos reflectido na disposición transitoria segunda da Lei 16/2006, do 27 de decembro, do Plan galego de estatística 2007-2011.
Disposición derrogatoria
Queda derrogada a Orde do 14 de outubro de 2004 pola que se establecen as características técnicas que deben cumprir as publicacións que conteñan resultados estatísticos da Comunidade Autónoma de Galicia.
Disposicions derradeiras
Primeira.-Esta orde entenderase sen prexuízo da aplicación do Decreto 178/2003 do 20 de febreiro, pola que se aproba o código de identificación corporativa da Xunta de Galicia, da Orde do 11 de xullo de 2003, pola que se desenvolve o citado decreto e do resto da normativa de publicacións da Xunta de Galicia.
Segunda.-Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 19 de febreiro de 2008.
José Ramón Fernández Antonio
Conselleiro de Economía e Facenda
Ver referencia pdf "05100D006P045.PDF"
Ver referencia pdf "05100D008P061.PDF"